CELEX: C2007/283/66
Language: et
Date: 2007-11-24 00:00:00
Title: Kohtuasi T-372/07: 24. septembril 2007 esitatud hagi — Dimos Kereatas versus komisjon

24.11.2007   
            
            
               ET
            
            
               Euroopa Liidu Teataja
            
            
               C 283/36
            
         24. septembril 2007 esitatud hagi — Dimos Kereatas versus komisjon
   (Kohtuasi T-372/07)
   (2007/C 283/66)
   Kohtumenetluse keel: kreeka
   Pooled
   
      Hageja: Dimos Kereatas (Ateena, Kreeka) (esindajad: A. Papaconstantínou, M. Chaïntarlís)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 22. detsembri 2004. aasta otsus K(2004) 5611, mis puudutab Ühtekuuluvusfondist abi andmist projektile nimega „Kagu-Atika piirkonna esimese käitlusüksuse ja Trizinia teise käitlusüksuse tahkete jäätmete käitlemise projekt, 1) Kagu-Atikas Keratea-Lavreotikis asuva nn Vragoni jäätmekäitluskeskuse olmejäätmete ladestamiskoht, 2) Trizinia Atika piirkonna teise käitlusüksuse jäätmetranspordiladu”;
            
         
               —
            
            
               kahtluse korral määrata projekti vaidlusaluses kohas kontrolli läbiviimine ja paluda hageja argumentide kinnituseks sõltumatutelt tehnilistelt ekspertidelt arvamust;
            
         
               —
            
            
               mõista kohtukulud välja Euroopa Ühenduste Komisjonilt.
            
         Väited ja peamised argumendid
   Mis puudutab EÜ artikli 230 alusel tühistamishagi esitamiseks menetluse algatamise huvi olemasolu, siis leiab hageja, et vaidlustatud otsus, mis puudutab olmejäätmete ladestamiskoha rajamist Keratea maakonnas asuvale maa-alale, puudutab teda otseselt ja isiklikult, kuna ta on avalik-õiguslik äriühing, kelle ülesandeks on rahvatervise ja keskkonna kaitse piirkonnas, kus asub finantseeritav projekt.
   Hageja väidab, et vaidlustatud otsus, millest väidab olevat teada saanud 13. augustil 2007, rikub korraga mitmeid ühenduse esmase õiguse norme seoses tervise- ja keskkonnakaitsega ning neid täpsustavaid ühenduse teisese õiguse norme.
   Täpsemalt kinnitab hageja, et finantseerimisprojekt on vastuolus keskkonna ja rahvatervise säilitamise, kaitse ja parendamise ning loodusressursside ettevaatliku ja mõistliku kasutamise eesmärkidega. Samuti rikub vaidlustatud otsus hageja sõnul eelkõige direktiivi 75/442/EMÜ (1) artikleid 3, 4 ja 6 ning direktiivi 91/156/EMÜ (2) artikleid 3 ja 4, mis määravad kindlaks täpsed kohustused jäätmete tekkimise ja nende ohtlikkuse vältimise ja vähendamise valdkonnas.
   Lõpuks on hageja sõnul ilmne, et jäätmekäitluse ja jäätmete kõrvaldamise keskuse rajamist kaitstud piirkonda ei saa mingil juhul pidada finantseerimiskõlblikuks projektiks niisuguste vahendite arvelt nagu Ühtekuuluvusfond, mis oma määratluse kohaselt finantseerib vaid keskkonnanõuetele vastavaid projekte.
   
      (1)  Nõukogu 15. juuli 1975. aasta direktiiv jäätmete kohta (EÜT L 194, 25.7.1975, lk 39; ELT eriväljaanne 15/01, lk 23).
   
      (2)  Nõukogu 18. märtsi 1991. aasta direktiiv, millega muudetakse direktiivi 75/442/EMÜ jäätmete kohta (EÜT L 78, 26.3.1991, lk 32; ELT eriväljaanne 15/02, lk 3).